Predkladacia správa
„Koncepcia využívania obnoviteľných zdrojov energie“ je predkladaná na základe úlohy č.C.1.06-1. na mesiac jún v Pláne práce vlády na rok 2002. Listom č. 3739/2002-PV zo dňa 2.septembra 2002 predseda vlády súhlasil s posunutím termínu splnenia úlohy do 31.12.2002.
Cieľom predkladaného materiálu je identifikovať kľúčové oblasti a možnosti využívania obnoviteľných zdrojov energie, poukázať na ich význam doma a v zahraničí a sformulovať návrhy riešení základného rámca určeného na zvýšenie a rozvoj využívania obnoviteľných zdrojov energie vo všetkých sektoroch na Slovensku.  Uvedenému cieľu je prispôsobená aj štruktúra predloženého materiálu, ktorý je rozdelený do 4 základných častí :
V prvej časti je v stručnosti popísaný význam a skutkový stav jednotlivých druhov obnoviteľných zdrojov energie na Slovensku spolu s definovaním ich technicky využiteľného potenciálu a stavu jeho využívania, pričom sa vychádza z najnovších dostupných materiálov. 
Druhá časť sa zaoberá analýzou súčasného stavu koncepčného a legislatívneho rámca, určeného pre rozvoj využívania obnoviteľných zdrojov energie. Popisuje a analyzuje skutkový stav koncepčných materiálov a základnej legislatívy pre obnoviteľné zdroje energie z pohľadu ich využívania. Definuje medzinárodné záväzky, ku ktorým je Slovenská republika viazaná s ohľadom na obnoviteľné zdroje energie a popisuje najnovšie predpokladané trendy rozvoja obnoviteľných zdrojov energie na základe výsledkov posledných konferencií celosvetového významu. Následne sú definované možnosti financovania projektov využívania obnoviteľných zdrojov energie doma aj v zahraničí, stav v oblasti povedomia verejnosti, výskumu a vývoja a z toho vyplývajúce základné bariéry. 
V tretej časti sú na základe prvých dvoch častí definované výzvy a ciele, ktoré z predkladanej analýzy v prvých dvoch častiach koncepcie vyplývajú.
V štvrtej časti je navrhnutý základný nástroj vo forme implementačného mechanizmu na podporu rozvoja obnoviteľných zdrojov energie, spolu s popisovanými domácimi finančnými nástrojmi, ktoré sa budú dať využiť na podporu obnoviteľných zdrojov energie. 
Materiál má pozitívny vplyv na životné prostredie a zamestnanosť. Materiál zohľadňuje skutočnosť, že vláda SR má v súčasnosti stanovené iné priority a s tým súvisiace možnosti štátneho rozpočtu.
Materiál bol prerokovaný v Porade ekonomických ministrov a Rade hospodárskej a sociálnej dohody a bol odporučený na rokovanie vlády Slovenskej republiky. Na základe pripomienky ministra pôdohospodárstva bolo potrebné do materiálu zapracovať najnovšie údaje z oblasti biomasy podľa projektu VTP-27 „Energetické využívanie biomasy produkovanej v rezorte pôdohospodárstva“, ktorej oponentské konanie sa konalo až 28.2.2003. Na základe pripomienky Ministra životného prostredia bol doplnený vplyv na životné prostredie, ktorý je pozitívny.